I alt ble 18 steinkirker reist ved eller nær Øvregaten i middelalderen og 3 av disse eksisterer (Mariakirken, Korskirken og Domkirken). På 1200-tallet hadde Bergen 12 kirker og på 1300-tallet over 20 kirker, de fleste mellom Domkirken og Holmen, og langs Øvregaten lå kirkene tett. Historikeren Robert Kloster antar at gaten er eldre enn Martinskirken, men yngre enn Mariakirken og Steinkirken. Historikeren Christian Koren Wiberg antok at Peterskirken var eldre enn Øvregaten, mens ifølge historikeren Bernt Lorentzen behøver det ikke være tilfelle.